  Туспуктэм: Татьяна Пунгина Наталия Сильвестрова Ижкарысь Мер юрттэтъя штабын Белгород улосвылысь шуг-секытэ сюремъёслы гуманитарной юрттэт люканы кутскизы. Со сярысьУдмуртилэн тӧроезлэн но кивалтэтэзлэн пресс-службазы ивортӥз. « Туннэ, та секыт вакытэ, ми нош огазьын. Шуг-секытэ сюремъёслы ӵош юрттӥськомы! ЛДНР-е но мозмытэм интыосы ми 500-лэсь трос тонна юрттэт келямы ни. Туннэ ми ёрмисьёслы арбериосты люканы кутскисьмы. Ми адӟиськомы, мар али Белгород улосвылын, соин «Единая Россия» партилэн Мер юрттэтъя штабаз гуманитарной юрттэт люкан ялӥське. Штабе нылпиослы тӥрлыкъёс, валес котыр, дӥськут вайыны луэ, нош ми соосты эвакуировать карем улӥсьёслы келяломы. Ӵош ми ваньзэ быгатомы! » Олег Гарин, Кун Думаын Удмуртилэсь депутат Улосвылэ 40 тонна кулэ арбериос но сиён-юон вайизы ни. Эшшо 100 тонна юрттэт матысь нуналъёсы вуоз. Юрттэт люкан борды Москва, Московской, Владимирской, Курской, Липецкой, Нижегородской, Орловской, Тамбовской улосвылъёс но Татарстан итӥськизы.  « Югдур сыӵе ик секыт, одӥг полэс юрттэтэн тырмыт уз луы. <…> Туннэ фронтлы матын луись ёросъёсысь улӥсьёсын вераськимы, зэмзэ но ваньмыз кулэ. Диськут, валес котыръёс, улон-вылонын кутӥськись хими. Кулэ арбериосын лыдмет кылдытӥське » Андрей Турчак, «Единая Россия» партилэн Белгород улосвыл ёзэтэзлэн секретарез Вакчи дыр ӵоже 60 сюрс котыр адямиез эвакуировать каризы, соос пӧлысь 8 сюрслэсь тросэз огвакытлы интыян пунктъёсын интыяськизы. Тросэз улӥсьёс ӵыжы-выжыоссы доры кошкизы. Белгород улосвылын улӥсьёслы юрттыны мылкыд карисьёс кулэ арбериосты «Единая Россия» партилэн Ижкарысь Мер юрттэтъя штабаз (Наговицын нимо урам, 9а) вайыны быгато. Озьы ик штабе юристэн, ужын вылӥё ӝутсконъя ӧнерчиен, психологен консультаци басьтон но депутатэн пумиськонэ гожтӥськон понна вазиськыны луэ. Тодэ вайытом,  Удмуртиын улӥсьёснымысьтыз ожгар ужрад мынон интые посылкаосты почта пыр дунтэк келяны быгато. Ижкарын «Защитники Отечества» кун фондлэсь ёзэтсэ усьтӥзы. Тегъёс: юрттэт Мерлык Ижкар Удмуртия ЕдинаяРоссия  